b'\n_START_ARTICLE_\nRingbanen (Berlin)\n_START_PARAGRAPH_\nRingbanen er en rundt 37 km lang jernbanestrekning som g\xc3\xa5r rundt sentrum av Berlin. Den best\xc3\xa5r av en lukket ring med to spor for S-Bahn og i tillegg andre spor etter behov for fjern-, regional- og godstrafikk. Den er forbundet med flere radiale strekninger som forbinder Berlins sentrum med omlandet._NEWLINE_Ringbanen ble anlagt allerede i mellomkrigstiden, men mistet noe av betydningen da Berlin ble delt etter andre verdenskrig. Da Berlinmuren ble bygd 1961 ble den gjennomg\xc3\xa5ende driften p\xc3\xa5 Ringbanen avbrutt, og togene kj\xc3\xb8rte bare mellom Gesundbrunnen og Sonnenallee. Trafikken minket stadig, og driften p\xc3\xa5 den vestlige delen av banen ble innstilt i 1980. F\xc3\xb8rst i 1993 ble deler av banen satt i drift igjen, og i 2001 ble hele Ringbanen betjent. Etter gjenforeningen har banen blitt en viktig ferdsels\xc3\xa5re i Berlin. P\xc3\xa5 hverdager blir ringstrekningen benyttet av over 400\xc2\xa0000 passasjerer.'